จับผัวเมีย ตุ๋นบริจาคช่วยผู้ป่วยโรคมะเร็ง
รวบสองผัวเมียสุดแสบ อ้างเป็นแอดมินเพจสายบุญ หลอกแม่-ลูกผู้ป่วยมะเร็งให้โอนเงินกว่า 4 แสนบาท ช่วยเหลือผู้ป่วยโรคมะเร็งระยะสุดท้าย และไถ่ชีวิตโค กระบือ ใน จ.ขอนแก่น สุดท้ายความแตกถูกตำรวจจับ สารภาพหาเงินใช้หนี้นอกระบบ พบประวัติ ฝ่ายภรรยาเคยถูกจับหลอกเหยื่อเป็นนักข่าว-เจ้าหน้าที่มูลนิธิปวีณาฯ ลวงผู้ทุกข์ยากให้โอนเงินมาแล้วหลายครั้งที่กองบังคับการปราบปราม (บก.ป.) เมื่อวันที่ 8 มี.ค. พ.ต.อ.ปทักข์ ขวัญนา ผกก.4 บก.ป. พ.ต.ต.จักรี กันธิยะ สว.กก.4 บก.ป. พร้อมพวกจับกุมนายสำรอง หาญสมบัติ อายุ 41 ปี น.ส.วิไลลักษณ์ อินทรพิทักษ์ อายุ 40 ปี สองสามีภรรยาตามหมายจับศาลแขวงปทุมวัน ที่ 5-6/2563 ลงวันที่ 23 ม.ค.63 ฐานร่วมกันฉ้อโกง จับได้ที่อพาร์ตเมนต์แห่งหนึ่งในพื้นที่ ต. ตลาดขวัญ อ.เมืองนนทบุรีสืบเนื่องจากก่อนหน้านี้ น.ส.นุช (นามสมมติ) อายุ 36 ปี ผู้ป่วยโรคมะเร็งที่กระดูกคาง มะเร็งปอดและมะเร็งเต้านม เข้าร้องเรียนกับตำรวจกองปราบฯว่า ถูกสามีภรรยาคู่นี้โทรศัพท์และแชตข้อความผ่านเฟซบุ๊ก อ้างว่าเป็นแอดมินเพจ จิตอาสาเพื่อเด็กและสังคม ก่อนขอบริจาคเงินช่วยเหลือผู้ป่วยโรคมะเร็งระยะสุดท้ายที่ จ.ขอนแก่น และไถ่ชีวิตโค กระบือ หลังทราบผู้เสียหายรายนี้และลูกสาว อายุ 5 ขวบ ป่วยเป็นโรคมะเร็งทั้งคู่ และเคยได้รับเงินบริจาค จากผู้ใจบุญทางโลกโซเชียลรวมหลายแสนบาท จึงทำให้ผู้เสียหายรายนี้มีความเห็นอกเห็นใจผู้ป่วยมะเร็งด้วยกัน โอนเงินเข้าบัญชีของนายสำรองและบัญชีของ น.ส.วิไลลักษณ์รวมทั้งหมด 419490 บาท จากนั้นไม่นานผู้เสียหายแจ้งไปยังแอดมินเพจดังกล่าวว่า โอนเงินบริจาคไปแล้ว แต่ทางแอดมินเพจ ตัวจริงกลับแจ้งว่า ไม่ได้รับเงินบริจาคเพื่อช่วยเหลือผู้ป่วยโรคมะเร็งระยะสุดท้ายที่ จ.ขอนแก่น และอื่นๆ แต่อย่างใด พร้อมแนะนำให้ผู้เสียหายแจ้งความกับพนักงานสอบสวน สน.ปทุมวัน เพื่อดำเนินคดีกับผู้ก่อเหตุหลอกลวง กระทั่งตำรวจ กก.4.บก.ป. สืบทราบว่าผู้ก่อเหตุทั้งคู่เข้าพักอาศัยอยู่ที่อพาร์ตเมนต์แห่งหนึ่งใน จ.นนทบุรี จึงนำกำลังจับกุมดังกล่าวสอบสวนทั้งคู่รับสารภาพว่าก่อเหตุจริง ต้องการหาเงินใช้หนี้นอกระบบ ตรวจสอบประวัติพบเมื่อวันที่ 28 มี.ค.61 น.ส.วิไลลักษณ์เคยถูกจับกุม หลังแอบอ้างเป็นนักข่าวหนังสือพิมพ์ฉบับหนึ่ง รวมทั้งแอบอ้างเป็นเจ้าหน้าที่มูลนิธิปวีณาหงสกุลเพื่อเด็กและสตรี หลอกลวงผู้ทุกข์ยากให้โอนเงินเข้าบัญชีธนาคาร มีผู้เสียหายสูญเงินไปนับแสนบาท เบื้องต้นแจ้งข้อหาตามหมายจับ ก่อนคุมตัวส่ง สน. ปทุมวัน ดำเนินคดี
รวบสองผัวเมียสุดแสบ อ้างเป็นแอดมินเพจสายบุญ หลอกแม่-ลูกผู้ป่วย มะเร็งให้โอนเงินกว่า 4 แสนบาท ช่วยเหลือผู้ป่วยโรคมะเร็งระยะสุดท้าย และไถ่ชีวิตโค กระบือ ใน จ.ขอนแก่น สุดท้ายความแตกถูกตำรวจจับ
ข่าวหน้า1,หลอกบริจาคเงิน,แอดมินเพจสายบุญ,ป่วยโรคมะเร็ง,บริจาคเงินช่วยเหลือ,หนี้นอกระบบ,ข่าววันนี้,ข่าวทั่วไป